Joernaliste by gevangenis in hegtenis geneemTwee joernaliste is oor die naweek by die Westville-gevangenis in Durban in hegtenis geneem nadat hulle hulself glo voorgedoen het as familielede van een van die gevangenes om ŉ onderhoud met die persoon te voer. “Die joernaliste se name en publikasie vir wie hulle werk gaan nie in die stadium bekend gemaak word nie,” het die departement van korrektiewe dienste Donderdag in ŉ verklaring gesê. “Die twee het hulself as familielede van die gevangene voorgedoen en is betrap toe hulle besig was om ŉ onderhoud met die oortreder te voer.” Hulle het na bewering die Wet op Korrektiewe Dienste oortree. Die wet verbied onder andere ongemagtigde publikasie, valse voorstellings asook winsbejag uit die publikasie van misdade waarvoor oortreders vonnisse uitdien. Hulle is aan die polisie oorgegee. Een van die joernaliste het aan Sapa gesê sy mag nie kommentaar lewer nie. Die polisie was nie onmiddellik vir kommentaar beskikbaar nie.